Ο Μιμίκος και η Μαίρη (ταινία)

***Ο Μιμίκος και η Μαίρη*** είναι ελληνική δραματική ταινία του 1958, σε παραγωγή Γιάννη Καρατζόπουλου και σε σκηνοθεσία Γρηγόρη Γρηγορίου, ενώ το σενάριο είναι του Γιάννη Δαλιανίδη,  βασισμένο στην αληθινή ιστορία του Μιμίκου και της Μαίρης.  Πρωταγωνιστούν οι Ανδρέας Μπάρκουλης και Αλίκη Βουγιουκλάκη. 

## Πλοκή

Στα 1893 στην Αθήνα, η νεαρή Γερμανίδα Μαίρη Βέμπερ (Αλίκη Βουγιουκλάκη) αναγκάζεται να αρραβωνιαστεί τον Πέτρο Παντόπουλο (Δημήτρης Καλλιβωκάς), έναν άνδρα που της επιβάλλει ο πατέρας της (Λυκούργος Καλλέργης), τον οποίο δεν γνωρίζει καν και δεν αγαπά ούτε κι αυτός είναι ερωτευμένος μαζί της. Στη δεξίωση των αρραβώνων της, γνωρίζει τον Μιχαήλ Μιμίκο (Ανδρέας Μπάρκουλης), έναν νεαρό ανθυπίατρο που είναι φίλος του αρραβωνιαστικού της, και ερωτεύονται. Παράλληλα, με τον Μιμίκο είναι ερωτευμένη η δις Μπράουν (Θεανώ Ιωαννίδου), κυρία επί των τιμών στα ανάκτορα, και τον πολιορκεί στενά.

Ο αρραβωνιαστικός της Μαίρης, πληγωμένος από την προδοσία του φίλου του, καλεί αρχικά σε μονομαχία τον νεαρό αξιωματικό, μα τελικά την ματαιώνει ο ίδιος ο αρραβωνιαστικός της που την αποδεσμεύει. Ο πατέρας της δεν θέλει τον ανθυπίατρο και έτσι εκείνοι, αν και τα οικονομικά τους δεν είναι καλά, αποφαζίσουν να κλεφτούν. Την ημέρα όμως της φυγής τους εκείνος καλείται εσπευσμένα στο Ναύπλιο για να αντιμετωπίσει μια επιδημία.

Κι ενώ ο Μιμίκος την ενημερώνει με γράμμα του για την έκτακτη φυγή του, το γράμμα δεν φτάνει ποτέ στο προορισμό του κι εκείνη αποφασίζει να αυτοκτονήσει νομίζοντας πως ο αγαπημένος της την έχει εκγαταλείψει. Για να το κάνει, ανεβαίνει στην Ακρόπολη, όπου είχαν βρεθεί πολλές φορές με τον Μιμίκο κατά τη διάρκεια της σχέσης τους. Ο Μικίκος έχει ειδοποιηθεί και σπεύδει με άμαξα να την προλάβει στην Ακρόπολη, αλλά είναι ήδη αργά. Η Μαίρη περιμένοντάς τον εκεί και βλέποντας ότι δεν έχει έρθει, πείθεται ότι δεν θα έρθει ποτέ και αποφασίζει να δώσει τέλος στη ζωή της. Πηδάει από την άκρη του Ιερού Βράχου. Την ίδια στιγμή ο Μιμίκος φτάνει με την άμαξα στους πρόποδες και καταλαβαίνει ότι κάποιο κακό έχει γίνει από την φασαρία που κάνει ο κόσμος εξαιτίας της πτώσης της Μαίρης. Η Μαίρη μεταφέρεται στο νοσοκομείο. Ο Μιμίκος την ακολουθεί και την προλαβαίνει ακόμα ζωντανή. Η Μαίρη, ετοιμοθάνατη και με όση ζωή και δύναμη της μένει, ορκίζεται αιώνια αγάπη στον αγαπημένο της και ξεψυχάει στην αγκαλιά του. Ο Μιμίκος, που δεν αντέχει τον άδικο χαμό της, αυτοκτονεί με το υπηρεσιακό του περίστροφο και πέφτει στην αγκαλιά της νεκρής αγαπημένης του.

## Διανομή ρόλων

* Αλίκη Βουγιουκλάκη - Μαίρη Βέμπερ**'
* [[Ανδρέας Μπάρκουλης]] - Μιχαήλ Μιμίκος**'
* Θεανώ Ιωαννίδου - δις Μπράουν
* Δημήτρης Καλλιβωκάς - Πέτρος Παντόπουλος**'
* [[Αλέκα Στρατηγού]] - Ρόζα
* [[Θανάσης Βέγγος]] - Χαρίλαος
* [[Στέλλα Στρατηγού]] - Τζίνα
* [[Γιάννης Δαλιανίδης]] - Ανδρέας
* [[Λυκούργος Καλλέργης]] - κύριος Βέμπερ**'
* Νικήτας Πλατής - Παναγιώτης
* Γιώργος Μοσχίδης - αξιωματικός
* Αλέκα Παΐζη - κυρία Βέμπερ
* Δημήτρης Κουκής - Τζον
* Ρούλα Χρυσοπούλου - Τερέζα
* Μαίρη Αντωνοπούλου - Κατερίνα

## Παραγωγή
Τα γυρίσματα στην Ακρόπολη έγιναν με πολύ μεγάλη δυσκολία, διότι απαγορευόταν η λήψη με κάμερα. 

Η ταινία στην πρώτη της προβολή έκοψε 130.209 εισιτήρια και έλαβε τη 2η θέση σε σύνολο 51 ταινιών της περιόδου. Η πρεμιέρα της έγινε στις 24 Νοεμβρίου 1958.

## Παραπομπές


## Πηγές
*Γρηγόρης Γρηγορίου, εκδ. Αιγόκερως, Αθήνα, 1996, σελ.98, 100
*Γιάννης Σολδάτος, Ιστορία του Ελληνικού Κινηματογράφου, τομ.Δ', εκδ. Αιγόκερως, 1991

## Εξωτερικοί σύνδεσμοι
* *[http://www.veggos.gr/menu/cinema/19/19.htm Ο Μιμίκος και η Μαίρη] * στο Veggos.gr
*

Κατηγορία:Ελληνικές ταινίες της δεκαετίας 1950
Κατηγορία:Ταινίες του 1958
Κατηγορία:Ελληνόφωνες ταινίες
Κατηγορία:Ελληνικές δραματικές ταινίες
Κατηγορία:Ταινίες σε σκηνοθεσία Γρηγόρη Γρηγορίου
Κατηγορία:Ηθογραφικές ταινίες
Κατηγορία:Ταινίες σε σενάριο Γιάννη Δαλιανίδη
Κατηγορία:Ταινίες βασισμένες σε πραγματικά γεγονότα
Κατηγορία:Ταινίες με μουσική σύνθεση Τάκη Μωράκη
Κατηγορία:Ταινίες γυρισμένες στην Ελλάδα
Κατηγορία:Ελληνικές ασπρόμαυρες ταινίες
Κατηγορία:Ελληνικές αισθηματικές ταινίες